Miestny úrad mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka 
dňa 3.februára 2009

Materiál číslo: 305/2009 

K bodu:   Návrh rozpočtu mestskej časti Bratislava-Petržalka na roky 2009 - 2011

Predkladá:				          Návrh uznesenia:

Milan Ftáčnik  			           Miestne zastupiteľstvo mestskej časti        
starosta     		                                   Bratislava-Petržalka

					           s ch v a ľ u j e

Prerokované:	a) rozpočet mestskej časti Bratislava-Petržalka   
v miestnej rade                                              na rok 2009 s príjmami a výdavkami v čiastke
dňa 20.1.2009                                                25 221 277 EUR
vo finančnej komisii			            b) poverenie starostu vykonávať rozpočtové  
dňa 1.12.2008                                                opatrenia pre rok 2009 v súlade s § 14 ods. 2
v komisii životného prostredia                      zákona č. 583/2004 Z.z. o rozpočtových
dňa 7.1.2009                                                  pravidlách územnej samosprávy v znení 
                                                                       neskorších predpisov    

Spracoval:                                                      b e r i e  n a  v e d o m i e

finančné oddelenie                                         a) rozpočet mestskej časti Bratislava-Petržalka 		                                                na roky 2010 – 2011
                                                                        b) odborné stanovisko miestneho kontrolóra
                                                                        mestskej časti Bratislava-Petržalka k Návrhu
                                                                        rozpočtu mestskej časti Bratislava-Petržalka
                                                                        na roky 2009 - 2011

                         				

Dôvodová správa

	Táto správa predstavuje doplnok k pôvodnému návrhu programového rozpočtu na roky 2009-2011, ktorý bol predložený na rokovanie miestneho zastupiteľstva dňa 16.12.2008 a podľa odporúčania miestnej rady tvorí základ pre schvaľovanie rozpočtu aj na zasadnutie miestneho zastupiteľstva 3.2.2009. 
	Po stiahnutí návrhu programového rozpočtu na roky 2009-2011 sa uskutočnilo rokovanie medzi starostom mestskej časti a predsedami poslaneckých klubov, na ktorom bolo dohodnuté, že poslanecké kluby dodajú svoje pripomienky k návrhu rozpočtu do 8.1.2009. Svoje pripomienky a návrhy doručil poslanecký klub KDH, poslanecký klub OK a miestny úrad, najmä vzhľadom na uznesenia prijaté na decembrovom miestnom zastupiteľstve (sú uvedené v prílohe 2 ako podklady na dopracovanie rozpočtu na rok 2009 aj s uvedením navrhovateľa).
	Ďalšie stretnutie starostu a predsedov klubov sa uskutočnilo 16.1.2009, na ktorom boli zosumarizované spoločné návrhy poslaneckých klubov SDKÚ-DS a KDH, návrhy poslaneckého klubu OK a návrhy miestneho úradu. Na základe spoločnej diskusie bol materiál upravený a bol predložený (vrátane schodku bežného a kapitálového rozpočtu) na rokovanie miestnej rady 20.1.2009 (materiál je uvedený v identickom znení v prílohe 3 ako podklady na dopracovanie rozpočtu na rok 2009). Miestna rada odporučila návrh rozpočtu prerokovať na miestnom zastupiteľstve 3.2.2009 s tým, že očakáva, že poslancom zastupiteľstva bude predložený návrh zmien rozpočtu, ktorý bude vyrovnaný. 
	Pri dopracovaní vychádzal predkladateľ spolu s miestnym úradom aj z uznesení komisií, ktoré rozpočet prerokovali a ktorých uznesenia tvoria súčasť tohto materiálu. Návrh zmien rozpočtu je predložený v prílohe 1 - Návrhy zmien v rámci vyrovnaného rozpočtu 2009, vrátane krátkeho komentára. V prípade novo navrhovaných prvkov sú priložené aj programové listy prvku vrátane cieľov a merateľných ukazovateľov. 
Navrhuje sa zmeniť rozpočet posilnením bežných výdavkov o 15 704 tis. Sk, ktorými sa zabezpečia zdroje vo výške 1 000 tis. Sk na vykonanie procesného auditu na miestnom úrade, zvýšenie prostriedkov na opravy a údržbu komunikácií a chodníkov na sumu 5 800 tis. Sk, zvýšenie prostriedkov na opravu terás z 2 000 tis. Sk na sumu 3 300 tis. Sk, zdroje na vyhrabávanie lístia na jeseň 2009 vo výške 2 000 tis. Sk, zdroje na zabezpečenie kontajnerov na psie exkrementy v Ovsišti a častejšie vynášanie košov v letnom období vo výške 600 tis. Sk, zdroje na úhradu záväzkov po zrušenom podniku BPP, p.o. vo výške 500 tis. Sk, zdroje na prijatie nových zamestnancov na oddelenie ÚKSP a oddelenie nakladania s majetkom vo výške 2 400 tis. Sk, zdroje na zabezpečenie záväzkov voči vytvorenému podniku BPP, s.r.o. v zmysle schválených uznesení vo výške 5 137 tis. Sk na správu bytov a 485 tis. Sk na správu nebytových priestorov a ďalšie položky potrebné na rozvoj športu, spolupráce s vysokými školami a ďalšími aktivitami v roku 2009. 
Zdroje na krytie navrhovaného zvýšenia bežných výdavkov pochádzajú z úspor, ktoré navrhli poslanci, najmä na mzdových prostriedkoch miestneho úradu vo výške 7 100 tis. Sk, vypustením návrhu na objednávku vysielania petržalského televízneho magazínu v Bratislavskej televízii vo výške 1 000 tis. Sk, nerealizovaním Kancelárie prvého kontaktu v roku 2009 a ďalšími úsporami, spolu vo výške 10 208 tis. Sk. Suma 5 496 tis. Sk sa navrhuje vykryť zvýšením príjmov z príspevku mesta Bratislava na odpady schválenú mestským zastupiteľstvom 15.12.2008 vo výške 1 869 tis. Sk, zvýšením očakávaného výnosu dane z príjmov fyzických osôb o 2 000 tis. Sk, zvýšením položky granty o 1 000 tis. Sk (grant na opravu verejných komunikácií) a nedaňových príjmov vo výške 627 tis. Sk ( vymožené pohľadávky po BPP,p.o.). 
Ďalej sa navrhuje zvýšiť kapitálový rozpočet mestskej časti o 8 337 tis. Sk, najmä na zvýšenie zdrojov na budovanie nových chodníkov o 1 000 tis. Sk na celkovú sumu 2 000 tis. Sk, na zdroje vo výške 1 200 tis. Sk na odpojenie ďalších 8 školníckych bytov od centrálneho zásobovania teplom, čím sa ušetria náklady na víkendové vykurovanie materských škôl,  na zvýšenie zdrojov na výstavbu nových parkovacích miest o 567 tis. Sk na celkovú sumu 4 067 tis. Sk, na rekonštrukciu toaliet vrátane bezbariérového prístupu v Cik Cak centre vo výške 400 tis. Sk, na príspevok na budovanie pastoračného centra pri farnosti Svätej rodiny vo výške 3 000 tis. Sk a na ukončenie dvoch akcií z roku 2008, a to osadenie sochy Krista – Zjednotenie na Daliborovom námestí vo výške 510 tis. Sk a namontovanie rámp pri vstupe do garážových státí na Mlynarovičovej a Rovniankovej ulici vo výške 1 294 tis. Sk. 
Navrhované zvýšenie kapitálových výdavkov sa navrhuje kryť znížením zdrojov pre budovanie a uzamykanie kontajnerových stojísk o 2 000 tis. Sk a presunom nákupu nového vozidla pre Dobrovoľný požiarny zbor na ďalšie roky s úsporou vo výške 1 950 tis. Sk a tiež finančnými operáciami vo výške 3 327 tis. Sk z fondu rozvoja bývania mestskej časti Bratislava-Petržalka. 

Stanovisko
komisie životného prostredia a verejného poriadku konanej dňa 7. 1. 2009

Uznesenie č. 64/2009
	Komisia odporúča zvýšiť položku 7.1.1. v bežných výdavkoch o 2 mil. (66387,84 €) na vyhrabávanie lístia z trávnikov. Túto sumu zabezpečiť z položky 7.4.3. - dotváranie a vybudovanie kontajnerových stanovíšť, ktorá bude znížená zo 4 mil. Sk (132775,68 €) na 2 mil. Sk (66387,84 €).  (Položka  - dotváranie  a vybudovanie kontajnerových stanovíšť mala byť  pôvodne, podľa uznesenie MZ č. 154/2008, bodu 5. plnená z Fondu rozvoja bývania na rok 2009 vo výške 5 mil. Sk).
Hlasovanie: za: 7, proti: 0, zdržal sa: 0

Uznesenie č. 65/2009
	Komisia odporúča zvýšiť položku 7.4.2. z  3.000 tis. Sk na 4.230 tis. Sk
 (140410,28 €), čo spolu s nákladmi na budovanie informačných tabúľ (zahrnuté v položke 7.1.1. vo výške 120 tis. Sk) dáva 4.350 tis. Sk (144393,55 €), čo sú očakávané príjmy z daní za psa a pokút za znečisťovanie životného prostredia psami.
Hlasovanie: za: 7, proti: 0, zdržal sa: 0

	RNDr. Eugen Lexmann,v.r.
	  predseda komisie
	      ŽP a VP
Za správnosť: Iris Pruknerová

Stanovisko
finančnej komisie pri miestnom zastupiteľstve Bratislava-Petržalka zo dňa 1.12.2008

Prítomní: : Mgr. Belohorec, Ing. Vermeš, Ing. Kocka, MUDr. Janota PhD.,CSc, Ing. Plšek,
                    Števove 
                   
Neprítomní: Ing. Weissensteiner, Ing. Hanák, Mgr. Bakerová-Dragúňová

K bodu : 
Návrh rozpočtu mestskej časti Bratislava-Petržalka na roky 2009 - 2011
Stanovisko:
a) Finančná komisia doporučuje sledovať plnenie príjmovej časti rozpočtu počas roka 2009, tak aby bolo možné prijať včas opatrenia na zabezpečenie vyrovnaného rozpočtu.

b) Finančná komisia doporučuje miestnemu zastupiteľstvu zapracovať do rozpočtu na rok 2009 výdavky na procesný a personálny audit tak, aby sa mohli výsledky dali použiť pri príprave rozpočtu na rok 2010.

c) Finančná komisia doporučuje miestnemu zastupiteľstvu prerokovať Návrh rozpočtu na roky 2009 – 2011. 

Hlasovanie:
Prítomní : 6
Za           : 6
Proti        : 0
Zdržal sa : 0

V Bratislave 1.12.2008                                                    Mgr. Michal Belohorec v.r.
                                                                                             predseda FK
Za správnosť: Ing. Lukáček